Dis kophou en koershou vir fietsryers - Supplements - Erongo
Friday, January 18th, 2019 02:16:00
Dis kophou en koershou vir fietsryers
'n Nuwe roete word vanjaar vir die fietswedren gevolg veral as gevolg van die padwerke aan die pad tussen Swakopmund en Hentiesbaai.
Geen nuwe spore in die sensitiewe woestyn nie, ‘n deurlopende waaksaamheid teen ‘n rommelstrooiery en deurlopende bedagsaamheid vir ander verkeer, maak van die Saterdag se groot bergfietsbyeenkoms een van die hoogtepunte van die Hentiesfees. Daar word ook wegbeweeg van die bestaande pad tussen Hentiesbaai en Swakopmund waar die nuwe teerpad gebou word met noodwendige omweë.
Die roetes vir die verskillende kategorieë strek oor 90 km, 55 km, 30 km met ‘n pretryery en drafsessie oor 10 km wat ook deel van die byeenkoms vorm. Selfs die strate van Hentiesbaai word vermy met die begin- en eindpunte van die byeenkoms wat by die LukZet-stalle gaan wees. Die deelnemers gaan met die wegtrek reguit verby die begraafplaas op die soutpad na die noorde vertrek. Daarna strek die roetes onder die brug oor die Omaruru-rivier deur, terug op die Uispad en dan op ou gebane weë, die sogenaamde waterwesepaaie. Net op een punt word ‘n bestaande hoofpad gekruis.
Volgens die organiseerders bied die roetes sommer ‘n paar uitkykpunte waar belangstellendes en ondersteuners die vordering van die deelnemers kan volg. Die verskillende afdraaipunte sal behoorlik aangedui word met baanbeamptes wat ook die weg gaan wys. Vir die deelnemers gaan daar drie waterpunte wees. Net ‘n deel van die roetes gaan deur deelnemers van meer as een kategorie gebruik word, maar ook daar sal nie saamgery word nie.
Van deelnemers word verwag om hulle om 06:30 by die wegspringplek aan te meld waar die skoot vir die wegtrek om 07:00 gaan klap.
4 months ago - 19 August 2018 | Supplements